Karibia

Karibia (spansk: Caribe; nederlandsk: Caraïben; fransk: Caraïbe eller mer vanlig Antilles), på norsk også kalt Vestindia, De vestindiske øyer eller Antillene er en subregion i Amerika som består av Det karibiske hav og den tilhørende øygruppen, de karibiske øyer, som kurver i tilnærmet halvsirkelform fra sørspissen av Florida i nord til i Venezuela i sør. Denne hovedformasjonen av øyer danner stort sett grensen mellom Det karibiske hav og Atlanterhavet. Det er omkring 7000 øyer og rev i området.

Karibia har et landareal på 225 996 km² og en befolkning på 44 392 000 innbyggere i juli 2022. Det er 13 selvstendige stater og 18 avhengige territorier i området, de sistnevnte tilknyttet fjerntliggende land som Frankrike, Nederland, Storbritannia og USA. De mest folkerike landene i Karibia er Cuba, Haiti og Den dominikanske republikk, som har rundt 11 millioner innbyggere hver. Største byområder er Santo Domingo, Port-au-Prince og Havana, alle med over 2 millioner innbyggere. De mest utbredte språkene er engelsk, fransk, spansk og nederlandsk.

De karibiske øyer består av De store Antiller som avgrenser Det karibiske hav mot nord og De små Antiller som avgrenser det mot sør og øst. Flere tilgrensende øyer som Bahamas, Turks- og Caicosøyene og Barbados regnes som oftest som deler av Karibia, selv om de ligger i Atlanterhavet nord eller øst for Antillene og dermed utenfor Det karibiske hav.

Mesteparten av Det karibiske hav og de fleste av øyene ligger på Den karibiske plate, men Cuba med Bahamas og Turks- og Caicosøyene ligger på Den nordamerikanske kontinentalplate.

Stater og territorier 
Karibia omfatter tretten selvstendige stater, tolv biland og fem oversjøiske deler av fjerntliggende land. Tabellen viser CIAs estimater for 2022.

Om navnet 
Regionen henter sitt navn fra karibene, en folkegruppe som bebodde De små Antiller og deler av det nærliggende Sør-Amerika da europeerne først kom til området. Navnet Vestindia stammer fra en misforståelse som tilskrives Christofer Columbus. Han skal ha trodd at han i 1492 var kommet til India etter å ha seilt over Atlanterhavet.

Navnet Karibia er en nydannelse som i løpet av de siste par tiår har fortrengt de eldre navnene Vestindien/Vestindia, Antillene eller De karibiske øyer. Salmonsens konversationsleksikon (1900) har ikke «Karibien» som oppslagsord, bare Vestindien. Nettutgaven av Store norske leksikon har tatt inn det nydannede stedsnavnet som er avledet av betegnelsene for et folk og deres språk, i formen Karibia.

Navneformen «Karibien» ble vanlig etter at øyene ble populære reisemål. Endelsen -ien var vanlig for denne type utenlandske geografiske navn på riksmål eller bokmål frem til mellomkrigstiden, selv om navnet «Karibien» ikke ble brukt på den tiden. Overgangen til å skrive og uttale denne navnetypen med endelsen -ia ble nesten fullstendig gjennomført omkring 1940. Som det eneste unntaket har navneformen Karibien i senere år fått sterkt gjennomslag, kanskje gjennom påvirkning fra engelsk «The Caribbean».

Språkrådet har normert skriveformen til «Karibia». Dette fremkommer i blant annet Bokmålsordboka. I Språknytt nr. 4, 1995 sier Kjell Anfinnsen at «Jeg har påpekt overfor journalister og reisebyråfolk at det heter Karibia – like fullt tviholder de på Karibien.»

Det Norske Akademi som normerer riksmål, benyttet Karibia i Norsk Riksmålsordboks supplementsbind fra 1995. Norsk ordbok (redigert av Tor Guttu) fra 2005 bruker Karibien.

Territorier og øyer 
 De amerikanske Jomfruøyer (amerikansk territorium), 1754–1917 Dansk Vestindia
 St. Thomas
 St. Croix
 St. John
 De britiske Jomfruøyer (Britisk oversjøisk territorium)
 Anguilla (Britisk oversjøisk territorium)
 Antigua og Barbuda
 Antigua
 Barbuda
 Aruba (del av Kongeriket Nederlandene)
 Bahamas
 Andros
 Cat Island
 Eleuthera
 Grand Bahama
 New Providence, med hovedstaden Nassau.
 Barbados
 Bermuda (Britisk oversjøisk territorium)
 Bonaire (del av Nederland)
 Caymanøyene (Britisk oversjøisk territorium)
 Cayman Brac
 Grand Cayman, med hovedstaden George Town
 Little Cayman
 Cuba
 Curaçao (del av Kongeriket Nederlandene)
 Dominica
 Grenada (deler Grenadinene med St. Vincent og Grenadinene)
 Petite Martinique
 Carriacou
 Guadeloupe (fransk territorium)
 Basse-Terre
 Grande-Terre
 Iles des Saintes
 Terre de Haut
 Terre de Bas
 Marie-Galante
 Iles de la Petite Terre
 La Désirade
 Saint-Barthélemy (fransk territorium), 1784–1878 svensk koloni
 Saint-Martin (dels fransk territorium, dels del av Kongeriket Nederlandene)
 Hispaniola
 Den dominikanske republikk
 Haiti
 Jamaica
 Martinique (fransk territorium)
 Mexico
 Cancún
 Isla Mujeres
 Isla Cozumel
 Montserrat (Britisk oversjøisk territorium)
 Puerto Rico (et samvelde assosiert med USA)
 Saba (del av Nederland)
 St. Kitts og Nevis
 St. Kitts
 Nevis
 St. Lucia
 St. Vincent og Grenadinene (deler Grenadinene med Grenada)
 Bequia
 Canouan Island
 Mustique
 Palm Island
 St. Vincent
 Union Island
 Young Island
 Sint Eustatius  (del av Nederland)
 Sint Maarten (øyområde) (del av Kongeriket Nederlandene) befinner seg på øyen Saint Martin som deles med Frankrike)
 Trinidad og Tobago
 Tobago
 Trinidad
 Turks- og Caicosøyene (Britisk oversjøisk territorium)
 Grand Turk
 Providenciales

Selv om nasjonene Belize og Guyana ligger på det amerikanske fastlandet, er de tidligere britiske kolonier og er medlemmer av CARICOM (Caribbean Community and Common Market).

Referanser

Eksterne lenker 
 

Amerika
 
Subregioner